b'\n_START_ARTICLE_\nKleinspitz\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nKleinspitz on yleens\xc3\xa4 yst\xc3\xa4v\xc3\xa4llinen, sisukas, valpas ja vilkas. Se on uskollinen omistajalleen, helppo kouluttaa ja oppii nopeasti. Se ei sovi mets\xc3\xa4stykseen vietitt\xc3\xb6myyden takia (tosin poikkeuksiakin l\xc3\xb6ytyy), mutta toiset yksil\xc3\xb6t ovat edelleen hyvi\xc3\xa4 vahtikoiria. Kleinspitz ei ole aggressiivinen muille koirille. Vahtimisvietin voimakkuus vaihtelee yksil\xc3\xb6n mukaan, mutta valppaana ja terhakkaana koirana kleini saattaa olla herkk\xc3\xa4haukkuinen. Toimintakyky\xc3\xa4 ja -halukkuutta rodusta l\xc3\xb6ytyy, mist\xc3\xa4 todisteena ovat monet luonnetestin erinomaisin pistein l\xc3\xa4p\xc3\xa4isseet yksil\xc3\xb6t. Omistajaansa se kiintyy todella usein hyvinkin voimakkaasti. V\xc3\xa4\xc3\xa4r\xc3\xa4ll\xc3\xa4 koulutuksella sill\xc3\xa4 on kuitenkin taipumus kehitt\xc3\xa4\xc3\xa4 hyvinkin aggressiivista k\xc3\xa4yt\xc3\xb6st\xc3\xa4 mm. vieraita ihmisi\xc3\xa4 kohtaan, kuten Pomeranianillakin.\n_START_SECTION_\nTerveys\n_START_PARAGRAPH_\nKleinspitz on suhteellisen terve rotu. Sill\xc3\xa4 on vain v\xc3\xa4h\xc3\xa4n perinn\xc3\xb6llisi\xc3\xa4 sairauksia ja polvivikaa esiintyy melko harvoin. Kleinspitzien keskuudessa on esiintynyt jonkin verran hammaspuutoksia -rotum\xc3\xa4\xc3\xa4ritelm\xc3\xa4 tosin sallii muutaman puuttuvan hampaan. Kleinspitzi\xc3\xa4 voidaan pit\xc3\xa4\xc3\xa4 my\xc3\xb6s sangen pitk\xc3\xa4ik\xc3\xa4isen\xc3\xa4.\n_START_SECTION_\nAlkuper\xc3\xa4\n_START_PARAGRAPH_\nKleinspitzin kantamuoto oli muinainen Canis familiaris palustris. Aiemmin saksanpystykorvat toimivat pihavahteina, mutta pienimm\xc3\xa4t niist\xc3\xa4 alkoivat muuttua seurakoiriksi 1800-luvulla. 1900-luvulla m\xc3\xa4\xc3\xa4riteltiin 5 eri kokomuunnosta: keeshond, grosspitz, mittelspitz, kleinspitz ja pomeranian.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKleinspitz on pieni, runsasturkkinen pystykorva. Karvapeite on kaksinkertainen ja tuuhea ja rodussa esiintyy lukuisia v\xc3\xa4rityksi\xc3\xa4 mukaan lukien musta, ruskea, oranssi, oranssisoopeli, valkoinen. Kleinspitzin valkoinen tai valkokirjava. Ihannes\xc3\xa4k\xc3\xa4korkeus on 26\xc2\xa0cm, josta sallitaan kolmen sentin poikkeama molempiin suuntiin. Paino m\xc3\xa4\xc3\xa4r\xc3\xa4ytyy koon mukaan ja on keskim\xc3\xa4\xc3\xa4rin 3\xe2\x80\x935\xc2\xa0kg.'